ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΤΕΤΑΡΤΟ ΤΜΗΜΑ) ΤΗΣ 12ΗΣ ΑΠΡΙΛΙΟΥ 1994. - DIRECTEUR GENERAL DES DOUANES ET DROITS INDIRECTS ΚΑΤΑ SOCIETE SUPERIOR FRANCE SA ΚΑΙ DANZAS SA. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: COUR D'APPEL DE PARIS - ΓΑΛΛΙΑ. - ΚΟΙΝΟ ΔΑΣΜΟΛΟΓΙΟ - ΚΕΦΑΛΑΙΟ 42 - ΕΞΩΤΕΡΙΚΗ ΠΛΑΣΤΙΚΗ ΕΠΙΦΑΝΕΙΑ ΕΝΙΣΧΥΜΕΝΗ ΕΣΩΤΕΡΙΚΩΣ ΜΕ ΥΦΑΝΤΙΚΗ ΥΛΗ - ΑΠΛΟ ΥΠΟΘΕΜΑ. - ΥΠΟΘΕΣΗ C-150/93.



Συλλογή της Νομολογίας του Δικαστηρίου 1994 σελίδα I-01161



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό Δασμολόγιο - Δασμολογικές διακρίσεις - Είδη ταξιδίου από PVC, ενισχυμένα εσωτερικώς με ύφασμα - Κατάταξή τους στο κεφάλαιο 42 της Συνδυασμένης Ονοματολογίας ως είδη, η εξωτερική επιφάνεια των οποίων είναι από πλαστική ύλη - Κριτήρια

Περίληψη

Για τους σκοπούς της εφαρμογής των διακρίσεων του κεφαλαίου 42 της Συνδυασμένης Ονοματολογίας, τα είδη ταξιδίου από κυψελώδη πλαστική ύλη (PVC), τα οποία είναι ενισχυμένα εσωτερικώς με ύφασμα, θεωρούνται ως εμπορεύματα, η εξωτερική επιφάνεια των οποίων είναι από πλαστική και όχι από υφαντική ύλη, οσάκις η τελευταία χρησιμεύει ως απλό υπόθεμα. Αποτελούν απλό υπόθεμα τα υφαντουργικά προϊόντα που δεν έχουν υποστεί επεξεργασία και που είναι αλεύκαστα, λευκασμένα ή βαμμένα ομοιόμορφα, οσάκις καλύπτονται στη μία μόνο επιφάνειά τους με πλάκες, φύλλα ή ταινίες από κυψελώδη πλαστική ύλη.

Διάδικοι

Στην υπόθεση C-150/93,

που έχει ως αντικείμενο αίτηση του cour d' appel de Paris προς το Δικαστήριο, κατ' εφαρμογήν του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Directeur general des douanes et droits indirects

και

Superior France SA,

Danzas SA,

η έκδοση προδικαστικής αποφάσεως ως προς την ερμηνεία ορισμένων διακρίσεων του κεφαλαίου 42 του παραρτήματος Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ 1987, L 256, σ. 1),

ΤΟ ΔΙΚΑΣΤΗΡΙΟ (τέταρτο τμήμα),

συγκείμενο από τους M. Diez de Velasco, πρόεδρο τμήματος, Κ. Ν. Κακούρη και P. J. G. Kapteyn (εισηγητή), δικαστές,

γενικός εισαγγελέας: G. Tesauro

γραμματέας: R. Grass

λαμβάνοντας υπόψη τις γραπτές παρατηρήσεις που κατέθεσαν:

- η Γαλλική Κυβέρνηση, εκπροσωπούμενη από την Edwige Belliard, αναπληρωτή διευθυντή στη διεύθυνση νομικών υποθέσεων του Υπουργείου Εξωτερικών, και τον Jean-Louis Falconi, γραμματέα εξωτερικών υποθέσεων στο ίδιο Υπουργείο,

- η Επιτροπή των Ευρωπαϊκών Κοινοτήτων, εκπροσωπούμενη από τον Francisco de Sousa Fialho, μέλος της Νομικής Υπηρεσίας, και τη Virginia Melgar, εθνική υπάλληλο τελούσα στη διάθεση της Νομικής Υπηρεσίας,

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 27ης Ιανουαρίου 1994,

εκδίδει την ακόλουθη

Απόφαση

Σκεπτικό της απόφασης

1 Με απόφαση της 18ης Ιανουαρίου 1993, η οποία περιήλθε στο Δικαστήριο στις 13 Απριλίου 1993, το cour d' appel de Paris υπέβαλε, δυνάμει του άρθρου 177 της Συνθήκης ΕΟΚ, προδικαστικό ερώτημα ως προς την ερμηνεία ορισμένων διακρίσεων του κεφαλαίου 42 του παραρτήματος Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ 1987, L 256, σ. 1, στο εξής: ΚΔ).

2 Οι γαλλικές τελωνειακές αρχές διενήργησαν κατά το διάστημα από 20 Οκτωβρίου 1988 έως 6 Μαρτίου 1989 ελέγχους επί εισαγωγών σε είδη ταξιδίου και, ειδικότερα, σε είδη όπως οι χαρτοφύλακες (attaches-cases) και οι ταξιδιωτικοί σάκοι και βαλίτσες. Οι εισαγωγές αυτές, οι οποίες πραγματοποιήθηκαν στο διάστημα μεταξύ 22 Ιανουαρίου 1988 και 16 Δεκεμβρίου 1988 από την εταιρία Superior SA France μέσω της εταιρίας Danzas ως εκτελωνιστρίας, αφορούσαν εμπορεύματα προερχόμενα από τη Νότια Κορέα, την Ταϊβάν και τη Βουλγαρία. Τα εμπορεύματα δηλώθηκαν ως υπαγόμενα στις δασμολογικές διακρίσεις 4202 12 91, 4202 12 99 και 4202 92 91 του ΚΔ, για τις οποίες προβλεπόταν η καταβολή δασμών με συντελεστή 5,1 %.

3 Οι τελωνειακές υπηρεσίες κατέληξαν στο ότι τα ελεγχθέντα προϊόντα ήταν αποσκευές από κυψελώδη πλαστική ύλη (ΡVC), ενισχυμένες εσωτερικώς με υφαντική ύλη (βισκόζη-πολυεστέρα, βαμβάκι-πολυεστέρα) ή με πλέξη (από βαμβάκι), και ότι για τη δασμολογική κατάταξή τους η υφαντική ύλη έπρεπε να θεωρείται ως απλό υπόθεμα. Επομένως, τα εμπορεύματα ενέπιπταν σε δασμολογικές κλάσεις κατά τις οποίες η εξωτερική επιφάνεια αποτελείται από φύλλα τεχνητών πλαστικών υλών, ειδικότερα στις διακρίσεις 4202 22 10, 4202 12 19 και 4202 12 11, οπότε ισχύει δασμός με συντελεστή 12 %.

4 Επιληφθέν της εφέσεως που ασκήθηκε κατά της πρωτόδικης αποφάσεως, το cour d' appel de Paris ζήτησε, με απόφαση της 18ης Ιανουαρίου 1993, από το Δικαστήριο να αποφανθεί:

"αν, κατ' εφαρμογή της σημειώσεως 2 έως 5 του κεφαλαίου 59 και της σημειώσεως 3 γ' του κεφαλαίου 56, είδη ταξιδίου από κυψελώδη πλαστική ύλη (ΡVC), ενισχυμένα εσωτερικώς με ύφασμα (βισκόζη-πολυεστέρα, βαμβάκι-πολυεστέρα ή βαμβάκι) τα οποία εισήχθησαν μεταξύ 22ας Ιανουαρίου και 16ης Δεκεμβρίου 1988, υπάγονται στις δασμολογικές κλάσεις 42-02-22-10, 42-02-92-91 ή 42-01-12-11, διευκρινίζοντας ποιο ήταν το δασμολόγιο που ίσχυε κατά τον χρόνο των πραγματικών περιστατικών".

5 Πρέπει να υπογραμμιστεί, καταρχάς, ότι, σύμφωνα με τα στοιχεία της δικογραφίας, παρεισέφρησε λάθος κατά τη δακτυλογράφηση της τελευταίας διακρίσεως στην οποία αναφέρεται το ερώτημα. Η ορθή γραφή της διακρίσεως είναι 42-02-12-11.

6 Με το προδικαστικό ερώτημά του, το εθνικό δικαστήριο ερωτά κατ' ουσίαν αν, για τους σκοπούς της εφαρμογής των διακρίσεων του κεφαλαίου 42 του ΚΔ, τα είδη ταξιδίου από κυψελώδη πλαστική ύλη (ΡVC), τα οποία είναι ενισχυμένα εσωτερικώς με ύφασμα, πρέπει να λογίζονται ως εμπορεύματα με εξωτερική επιφάνεια από πλαστική ή, αντίθετα, από υφαντική ύλη.

7 Καταρχάς, πρέπει να υπομνησθεί ότι η κατάταξη των εμπορευμάτων στη συνδυασμένη ονοματολογία πρέπει να γίνεται σύμφωνα με τις αρχές που απαντούν στους γενικούς κανόνες για την ερμηνεία της Συνδυασμένης Ονοματολογίας, όπως αυτοί διατυπώνονται στον τίτλο Ι του παραρτήματος Ι του ΚΔ.

8 Κατά τον γενικό κανόνα 2 β', "κάθε αναφορά σε ύλη εντός ορισμένης κλάσεως καλύπτει την ύλη αυτή είτε σε αμιγή κατάσταση είτε αναμεμειγμένη ή και συνδυασμένη με άλλες ύλες (...) Η κατάταξη των αναμεμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3".

9 Ο γενικός κανόνας 3 β' προβλέπει ότι "τα αναμεμειγμένα προϊόντα, τα τεχνουργήματα που αποτελούνται από διάφορες ύλες (...) κατατάσσονται σύμφωνα με την ύλη ή το είδος που προσδίδει σ' αυτά τον χαρακτήρα τους, όταν είναι δυνατός ο καθορισμός αυτός".

10 Κατ' εφαρμογήν των ανωτέρω κριτηρίων, είναι αναγκαίο να εξακριβωθεί αν η ύλη που προσδίδει στα είδη ταξιδίου τον ουσιώδη χαρακτήρα τους είναι η πλαστική ή η υφαντική ύλη (βλ. απόφαση της 21ης Ιουνίου 1988 στην υπόθεση 253/87, Sportex, Συλλογή 1988, σ. 3351, σκέψη 8).

11 'Οπως προκύπτει από τις επεξηγηματικές σημειώσεις του Συμβουλίου Τελωνειακής Συνεργασίας επί του εναρμονισμένου συστήματος (στο εξής: επεξηγηματικές σημειώσεις) - ιδίως από τις αφορώσες τα κεφάλαια 39 και 40 του ΚΔ -, καθώς και από τη σημείωση 2 α' 5 του κεφαλαίου 59 του ΚΔ, και τη σημείωση 3 γ' του κεφαλαίου 56 του ΚΔ, που αποτελούν ερμηνευτικά μέσα των κλάσεων του ΚΔ, σε περίπτωση κατά την οποία συγκεκριμένο εμπόρευμα κατασκευάζεται από πλαστική ύλη σε συνδυασμό με ύφασμα, το οποίο χρησιμεύει ως απλό υπόθεμα, η παρουσία του υφάσματος ουδόλως επηρεάζει τη δασμολογική κατάταξη.

12 Επομένως, στο πλαίσιο του ΚΔ, πρέπει να γίνεται διάκριση ανάλογα με το αν το ύφασμα, ως συστατικό στοιχείο του προϊόντος, αποτελεί ή όχι απλό υπόθεμα της πλαστικής ύλης.

13 Η έννοια του "υποθέματος" ορίζεται στις επεξηγηματικές σημειώσεις του κεφαλαίου 40 του ΚΔ σχετικά με τους παρομοίους συνδυασμούς καουτσούκ και υφάσματος. Κατά τις σημειώσεις αυτές, πρέπει να θεωρούνται ότι χρησιμεύουν ως απλό υπόθεμα τα υφαντουργικά προϊόντα χωρίς τύπωμα που είναι αλεύκαστα, λευκασμένα ή βαμμένα ομοιόμορφα, οσάκις καλύπτονται στη μία επιφάνειά τους με πλάκες, φύλλα ή ταινίες από κυψελώδες καουτσούκ.

14 Τα ανωτέρω αντικειμενικά κριτήρια επιτρέπουν περαιτέρω να προσδιοριστεί αν, για τους σκοπούς της εφαρμογής του κεφαλαίου 42, η εξωτερική επιφάνεια των ειδών ταξιδίου είναι από πλαστική ή υφαντική ύλη.

15 Επομένως, στο υποβληθέν από το εθνικό δικαστήριο ερώτημα πρέπει να δοθεί η απάντηση ότι, για τους σκοπούς της εφαρμογής των διακρίσεων του κεφαλαίου 42 του ΚΔ, τα είδη ταξιδίου από κυψελώδη πλαστική ύλη (ΡVC), τα οποία είναι ενισχυμένα εσωτερικώς με ύφασμα, θεωρούνται ως εμπορεύματα, η εξωτερική επιφάνεια των οποίων είναι από πλαστική και όχι από υφαντική ύλη, εφόσον η τελευταία χρησιμεύει ως απλό υπόθεμα. Αποτελούν απλό υπόθεμα τα υφαντουργικά προϊόντα που δεν έχουν υποστεί επεξεργασία και που είναι αλεύκαστα, λευκασμένα ή βαμμένα ομοιόμορφα, οσάκις καλύπτονται στη μία μόνο επιφάνειά τους με πλάκες, φύλλα ή ταινίες από κυψελώδη πλαστική ύλη.

Απόφαση για τα δικαστικά έξοδα

Επί των δικαστικών εξόδων

16 Τα έξοδα στα οποία υποβλήθηκαν η Γαλλική Κυβέρνηση και η Επιτροπή των Ευρωπαϊκών Κοινοτήτων, οι οποίες κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κυρίας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (τέταρτο τμήμα),

κρίνοντας επί του ερωτήματος που του υπέβαλε, με απόφαση της 18ης Ιανουαρίου 1993, το cour d' appel de Paris, αποφαίνεται:

Για τους σκοπούς της εφαρμογής των διακρίσεων του κεφαλαίου 42 του ΚΔ, τα είδη ταξιδίου από κυψελώδη πλαστική ύλη (ΡVC), τα οποία είναι ενισχυμένα εσωτερικώς με ύφασμα, θεωρούνται ως εμπορεύματα, η εξωτερική επιφάνεια των οποίων είναι από πλαστική και όχι από υφαντική ύλη, εφόσον η τελευταία χρησιμεύει ως απλό υπόθεμα. Αποτελούν απλό υπόθεμα τα υφαντουργικά προϊόντα που δεν έχουν υποστεί επεξεργασία και που είναι αλεύκαστα, λευκασμένα ή βαμμένα ομοιόμορφα, οσάκις καλύπτονται στη μία μόνο επιφάνειά τους με πλάκες, φύλλα ή ταινίες από κυψελώδη πλαστική ύλη.